La Llei de l'Estat 21/2005, de 17 de novembre, té per objecte la restitució a la Generalitat de Catalunya dels documents confiscats amb motiu de la Guerra Civil i custodiats a l'Arxiu General de la Guerra Civil Espanyola.
La Llei distingeix entre la restitució a la Generalitat de Catalunya, que es produeix ope legis, i la restitució a les persones naturals i jurídiques privades, que requereix la instrucció d'un procediment previ destinat a acreditar, per part de les persones interessades, l'existència d'un interès legítim en la devolució dels documents.
L'article 5.2 de la Llei 21/2005 disposa que les peticions i sol·licituds que es formulin s'han de tramitar i resoldre pel procediment que estableixi la Generalitat de Catalunya en exercici de les seves competències.
L'article 5.3 de la mateixa Llei estableix els requisits que s'han de complir en el procediment esmentat.
L'objecte d'aquest Decret és establir el procediment per a la restitució als particulars dels documents confiscats.
El retorn de la documentació a les persones titulars que en siguin legítimes propietàries suposa acabar amb una situació d'injustícia històrica en restablir situacions jurídiques il·legítimament extingides a causa de l'espoli de documentació dut a terme pel règim franquista.
S'ha tingut en compte el procés d'exili de molts ciutadans i ciutadanes, per la qual cosa es farà difusió dels actes d'identificació dels documents que no es puguin notificar a les persones que en siguin legítimes titulars a través dels casals catalans d'arreu del món i del web del departament competent en matèria de cultura.
1.1 L'objecte d'aquest Decret és regular el procediment per a la restitució a persones físiques o jurídiques de caràcter privat dels documents, fons documentals i altres efectes que van ser confiscats a Catalunya per la Delegació de l'Estat per a la Recuperació de Documents, creada en virtut del Decret de 26 d'abril de 1938; tot això d'acord amb la Llei de l'Estat 21/2005, de 17 de novembre, de restitució a la Generalitat de Catalunya dels documents confiscats amb motiu de la Guerra Civil custodiats a l'Arxiu General de la Guerra Civil Espanyola i de creació del Centre Documental de la Memòria Històrica.
1.2 El dret de restitució dels documents o altres efectes requereix el reconeixement de l'acreditació dominical en el moment de la confiscació i comporta el lliurament, sens perjudici que les persones titulars puguin acordar-ne amb l'Arxiu Nacional de Catalunya o un altre arxiu públic el dipòsit, d'acord amb l'article 14 de la Llei 10/2001, de 13 de juliol, d'arxius i documents.
2.1 L'acte d'identificació ha de contenir, com a mínim, els aspectes següents:
a) Denominació del document, fons documental o altre efecte.
2.2 L'Arxiu Nacional de Catalunya ha de notificar l'acte d'identificació dels documents esmentats a l'article 1 als qui en puguin ser els legítims titulars en el termini de sis mesos des de la seva recepció.
2.3 En el supòsit que no sigui possible la pràctica de la notificació esmentada, l'Arxiu Nacional de Catalunya ha de publicar l'acte d'identificació al Diari Oficial de la Generalitat de Catalunya en el mateix termini previst a l'apartat anterior, en dos diaris de gran difusió a Catalunya i en el web del departament competent en matèria de cultura.
També l'Arxiu Nacional de Catalunya ha de trametre còpia de l'acte als casals catalans reconeguts pel Govern per a la seva difusió.
Termini per exercir el dret de restitució
3.1 El dret a la restitució s'ha d'exercir en el termini d'un any comptat a partir de l'endemà de la notificació de l'acte d'identificació regulat en l'article 2, o, si s'escau, des de la seva publicació al Diari Oficial de la Generalitat de Catalunya.
3.2 L'Administració pot concedir, d'ofici o a petició de les persones interessades, una ampliació del termini establert, que no excedeixi la meitat d'aquest, si les circumstàncies ho aconsellen, d'acord amb la legislació general de procediment administratiu.
3.3 Transcorregut aquest termini, caduca el dret a la restitució dels documents, fons documentals i altres efectes, sens perjudici d'altres accions legals que puguin correspondre a les persones interessades.
Òrgans competents i procediment
4.1 Correspon a la direcció general competent en matèria d'arxius i documents tramitar les sol·licituds de restitució.
4.2 Correspon al conseller o consellera competent en matèria de cultura la resolució del procediment, a proposta de la direcció general competent en matèria d'arxius i documents.
4.3 El procediment establert en aquest Decret es regeix pel que s'hi disposa i per la legislació general de procediment administratiu.
5.1 El procediment s'inicia mitjançant una sol·licitud de la persona interessada adreçada a la direcció general competent en matèria d'arxius i documents.
5.2 La sol·licitud ha d'identificar de forma precisa els documents, fons documentals i altres efectes la restitució dels quals se sol·licita, d'acord amb la descripció de l'acte d'identificació.
5.3 La persona interessada ha d'acreditar documentalment o per qualsevol altre mitjà de prova admès en dret la titularitat dominical dels documents o altres efectes en el moment de la confiscació.
En el cas de mort o declaració de mort dels titulars que siguin persones físiques o d'extinció en cas de persones jurídiques, la persona interessada ha d'acreditar documentalment, o per qualsevol altre mitjà de prova admès en dret, la seva condició de successora legítima, a títol universal o particular.
6.1 Les sol·licituds han d'anar acompanyades de la documentació següent:
a) Còpia compulsada del document d'identitat de la persona sol·licitant, si es tracta d'una persona física.
En cas que sigui una persona jurídica, una còpia compulsada de la documentació que acrediti la personalitat jurídica de l'entitat, inscrita, si escau, al registre corresponent.
b) Quan s'actuï en nom d'altri, còpia compulsada del document d'identitat de la persona signant de la sol·licitud i documentació acreditativa de la representació amb què actua, inscrita, si escau, en el registre corresponent.
c) Documentació que acrediti la concurrència dels requisits que estableix l'article 5.3.
d) Si qui presenta la sol·licitud és una persona jurídica, declaració de qui en tingui la representació legal en la qual es faci constar el compromís que, en el cas que se li lliurin els documents o altres efectes reclamats, complirà les obligacions que corresponen a les persones titulars de béns integrants del patrimoni cultural català.
e) Altres documents que la persona sol·licitant desitgi aportar perquè els considera convenients per acreditar els punts recollits en la seva sol·licitud.
6.2 En tot cas, en defecte dels documents a què fa referència l'apartat 6.1.c), s'accepten com a proves o mitjans acreditatius tots els admesos en dret.
6.3 Els documents esmentats en l'apartat 6.1 poden ser aportats en original o còpia compulsada.
6.4 Si la sol·licitud d'iniciació no reuneix els requisits que assenyala l'article 70 de la Llei 30/1992, de 26 de novembre, de règim jurídic de les administracions públiques i del procediment administratiu comú, o no aporta la documentació exigida en l'article 6.1, s'ha de requerir la persona interessada perquè, en el termini de deu dies hàbils, esmeni la falta o aporti els documents preceptius, amb indicació que, si no ho fa, es considera que desisteix de la seva petició, i amb resolució prèvia de desistiment dictada pel director o directora general competent en matèria d'arxius i documents.
No obstant això, aquest termini pot ser ampliat a petició de la persona interessada o a iniciativa de l'òrgan instructor, cinc dies com a màxim, quan l'aportació dels documents requerits presenti dificultats especials.
Admissió de sol·licituds i acumulació
7.1 Un cop presentada la sol·licitud, la direcció general competent en matèria d'arxius i documents ha de procedir a la seva admissió, llevat del fet que s'hagi presentat fora del termini establert en l'article 3 o no compleixi els requisits exigits en aquest Decret, cas en què la persona titular de la direcció general esmentada ha de resoldre la seva inadmissió.
Contra aquesta resolució d'inadmissió es pot presentar recurs d'alçada.
7.2 L'òrgan instructor pot disposar l'acumulació d'un procediment amb altres amb els quals tingui una identitat substancial o una connexió íntima.
La direcció general competent en matèria d'arxius i documents ha de fer d'ofici totes les actuacions que consideri necessàries per determinar, conèixer i comprovar les dades, els fets o les circumstàncies en virtut dels quals s'hagi de pronunciar la resolució.
9.1 Les sol·licituds han de ser objecte d'un informe tècnic sobre els punts que l'òrgan instructor consideri necessaris per formular la proposta de resolució corresponent.
Aquest informe pot ser emès per una persona tècnica de l'Arxiu Nacional de Catalunya o de la direcció general competent en matèria de d'arxius i documents.
9.2 L'òrgan instructor pot sol·licitar un informe a l'Assessoria Jurídica del Departament competent en matèria de cultura sobre l'acreditació de la titularitat dels documents o altres efectes reclamats.
En qualsevol moment l'òrgan instructor pot acordar la suspensió del procediment si se suscita algun litigi sobre qüestions de dret privat que puguin condicionar la resolució de l'expedient, fins que l'autoritat o jurisdicció competent per a la resolució dicti pronunciament ferm, o quan concorrin qualsevol de les causes de suspensió previstes en l'article 42.5 de la Llei 30/1992, de 26 de novembre, de règim jurídic de les administracions públiques i del procediment administratiu comú.
11.1 Instruït el procediment, i immediatament abans de redactar la proposta de resolució, s'ha de donar a conèixer a les persones interessades o, si s'escau, a qui en tingui la representació.
11.2 Les persones interessades poden al·legar i presentar els documents i justificacions que estimin pertinents en el termini de quinze dies hàbils.
11.3 Es pot prescindir del tràmit d'audiència quan no figurin en el procediment ni es tinguin en compte en la resolució altres fets, al·legacions i proves que els adduïts per les persones interessades.
Posen fi al procediment la resolució, el desistiment, la caducitat, la renúncia al dret de restitució, la impossibilitat material de continuar-lo per causes sobrevingudes i d'altres formes previstes d'acord amb la legislació general de procediment administratiu.
13.1 La resolució que posi fi al procediment ha de ser motivada i s'ha d'ajustar al que estableix l'article 89 de la Llei 30/1992, de 26 de novembre, de règim jurídic de les administracions públiques i del procediment administratiu comú.
13.2 La resolució s'ha de pronunciar sobre la procedència de la restitució a la persona sol·licitant.
Així mateix, en cas d'estimació de sol·licituds de restitució de patrimoni documental, en la resolució ha de figurar les obligacions que corresponen a les persones receptores com a titulars de béns integrants del patrimoni cultural català, d'acord amb la Llei 9/1993, de 30 de setembre, del patrimoni cultural català, i la Llei 10/2001, de 13 de juliol, d'arxius i documents.
13.3 La resolució expressa s'ha de notificar a les persones interessades en el termini màxim de sis mesos des de la recepció de la sol·licitud en qualsevol dels registres del departament competent en matèria de cultura, sens perjudici dels supòsits de suspensió i ampliació de terminis que preveuen aquest Decret i la Llei 30/1992, de 26 de novembre, de règim jurídic de les administracions públiques i del procediment administratiu comú.
13.4 Transcorregut el termini de sis mesos sense que s'hagi notificat la resolució expressa, s'ha d'entendre estimada la pretensió.
13.5 Contra la resolució, que exhaureix la via administrativa, es pot interposar recurs contenciós administratiu o, potestativament, recurs de reposició, sens perjudici del recurs extraordinari de revisió.
14.1 L'Arxiu Nacional de Catalunya ha d'executar les resolucions d'estimació de les sol·licituds, lliurant els documents, fons documentals o altres efectes a les persones titulars, sens perjudici que aquestes puguin acordar-ne amb l'Arxiu Nacional de Catalunya o un altre arxiu públic el dipòsit.
14.2 El lliurament s'ha de formalitzar mitjançant una acta de lliurament i recepció, subscrita per la persona representant de l'Arxiu i per la persona interessada.
L'Arxiu Nacional de Catalunya ha de disposar d'una còpia digital dels documents que lliuri a les persones titulars.
En tot cas, ha de garantir l'aplicació de les exclusions de consulta als documents que continguin dades personals que puguin afectar l'honor, la intimitat o la imatge de les persones en els termes que preveu la legislació.
Sens perjudici del que preveu l'article 2, un cop hagin estat transferits a la Generalitat els documents, fons documentals i altres efectes confiscats a Catalunya a persones físiques o jurídiques de caràcter privat d'acord amb la Llei de l'Estat 21/2005, de 17 de novembre, l'Arxiu Nacional de Catalunya ha de donar-ne publicitat de l'inventari.
Barcelona, 9 de setembre de 2008